बराड़ा| बराड़ा में आज दिन-दहाड़े हुई लूट की वारदात से क्षेत्र में दशहत का माहौल बन गया है। गांव सज्जन माजरी निवासी गंधारा सिंह (60) मंगलवार दोपहर 12.36 बजे ओबीसी से 3 लाख 20 हजार रुपए लेकर निकला। उसने पैसे थैले में डालकर साइकिल के आगे टांग दिए और गांव की ओर चल दिया। दोपहर एक बजे जब वह दादूपुर मोड़ पर पुलिया के पास पहुंचा तो पीछे से बिना नंबर की पल्सर पर रहे दो नकाबपोश युवकों ने उसे धक्का देकर नीचे गिरा दिया और उससे नोटों से भरा थैला छीनकर तंदवाल की ओर फरार हो गए। गौरतलब है कि पेशे से किसान गंधारा सिंह के पोते जसकरण सिंह की मंगलवार को सगाई थी और आज ही उसकी कोठी का मुहूर्त था। 31 दिसंबर को उसके पोते की शादी होनी है। उसने घटना की सूचना पुलिस को दी। डीसीपी ग्रामीण विजय प्रताप सिंह और एसीपी बराड़ा अनिल कुमार पुलिस बल के साथ घटना का जायजा लिया।
फुटेज में साफ दिखाई दे रहे हैं दोनों युवकों के चेहरे
पुलिसने बैंक जाकर सीसीटीवी फुटेज खंगाली जिसमें दोनों युवक बैंक में मौजूद दिखाई दे रहे थे। डीसीपी ने बताया कि दोनों युवक दोपहर 12:31 बजे बैंक में दाखिल हुए और गंधारा सिंह के जाने के बाद बैंक से बाहर निकले। लगभग 12: 50 पर लुटेरों ने लूट की घटना को अंजाम दे दिया। फुटेज में लुटेरों के चेहरे दिखाई दे रहे है। जल्द ही उनकी पहचान हो जाएगी और उन्हें सलाखों के पीछे भेज दिया जाएगा। डीसीपी ने इन युवाओं की पहचान कराने वाले को इनाम देने की घोषणा भी की है।
hin_Deva hin_Deva hin_Deva